Document ID: 31988R3699

*****
ΚΑΝΟΝΙΣΜΟΣ (ΕΟΚ) αριθ. 3699/88 ΤΟΥ ΣΥΜΒΟΥΛΙΟΥ
της 24ης Νοεμβρίου 1988
για την αύξηση της ποσότητας της κοινοτικής δασμολογικής ποσόστωσης που ανοίχτηκε, για το έτος 1988, για το σιδηροχρώμιο που περιέχει κατά βάρος περισσότερο του 6 % άνθρακα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,
την πρόταση της Επιτροπής,
Εκτιμώντας:
ότι, με τους κανονισμούς (ΕΟΚ) αριθ. 4098/87 (1) και (ΕΟΚ) 2055/88 (2), το Συμβούλιο άνοιξε για το 1988 και κατένειμε μεταξύ των κρατών μελών κοινοτική δασμολογική ποσόστωση, με δασμό μηδέν, για το σιδηροχρώμιο που περιέχει κατά βάρος περισσότερο του 6 % άνθρακα, της οποίας η ποσότητα καθορίστηκε προσωρινά σε 390 000 τόνους·
ότι τα οικονομικά στοιχεία που υπάρχουν σήμερα για την κατανάλωση, την παραγωγή και την εισαγωγή και το ευεργέτημα άλλων προτιμησιακών δασμολογικών καθεστώτων επιτρέπουν να υπολογιστεί ότι οι ανάγκες της Κοινότητας για άμεσες εισαγωγές αυτού του προϊόντος από τρίτες χώρες μπορούν να φτάσουν το τρέχον έτος επίπεδο ανώτερο από την ποσότητα που καθορίστηκε με τους παραπάνω κανονισμούς· ότι, για να μην τεθεί σε κίνδυνο η ισορροπία της αγοράς του προϊόντος αυτού και να εξασφαλιστεί παράλληλη εξέλιξη όσον αφορά την απορρόφηση της κοινοτικής παραγωγής και την ικανοποιητική εξασφάλιση του εφοδιασμού των βιομηχανιών που το χρησιμοποιούν, πρέπει να προβλεφθεί η αύξηση της ποσόστωσης κατά ποσότητα που να αντιστοιχεί στις ανάγκες των βιομηχανιών που το χρησιμοποιούν, μέχρι το τέλος του τρέχοντος έτους, και συγκεκριμένα κατά 180 000 τόνους·
ότι κρίνεται σκόπιμο να μοιραστεί η ποσότητα που θα προκύψει από την αύξηση σε δύο τμήματα, από τα οποία το πρώτο τμήμα θα κατανεμηθεί μεταξύ ορισμένων κρατών μελών ανάλογα με τις προβλεπόμενες ανάγκες τους, ενώ το δεύτερο τμήμα θα αποτελέσει κοινοτικό απόθεμα για την κάλυψη ενδεχόμενων πρόσθετων αναγκών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ποσότητα της κοινοτικής δασμολογικής ποσόστωσης που ανοίχτηκε με τους κανονισμούς (ΕΟΚ) αριθ. 4098/87 και (ΕΟΚ) αριθ. 2065/88 για το σιδηροχρώμιο που περιέχει κατά βάρος περισσότερο του 6 % άνθρακα, αυξάνεται από 390 000 σε 570 000 τόνους.
Άρθρο 2
1. Ένα πρώτο τμήμα της συμπληρωματικής ποσότητας που αναφέρεται στο άρθρο 1, ανερχόμενο σε 90 000 τόνους, κατανέμεται ως εξής μεταξύ ορισμένων κρατών μελών:
1.2 // // (σε τόνους) // Μπενελούξ // 12 070 // Γερμανία // 30 170 // Ισπανία // 10 050 // Γαλλία // 20 120 // Ιταλία // 10 050 // Ηνωμένο Βασίλειο // 7 540
2. Το δεύτερο τμήμα, ανερχόμενο σε 90 000 τόνους, αποτελεί το απόθεμα. Το απόθεμα που προβλέπεται στο άρθρο 2 παράγραφος 3 του κανονισμού (ΕΟΚ) αριθ. 4098/87 αυξάνεται, επομένως, από 142 500 σε 232 500 τόνους.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 1988.

Labels: 3